《登六和塔》
清代·金志章

浮图凌虚空，直上破青霭。创建开宝初，屹峙吴越界。

厚蟠苍山根，高出飞鸟外。我来试登攀，耳目为一快。

初恍穿沈冥，稍进离昏昧。盘回讶螺旋，扪摸駴神怪。

逾时至绝顶，遂与日月会。连山俯培塿，长江绕衣带。

海门列其东，潮头势淜湃。会稽青嵯峨，隔岸如点黛。

风帆与沙鸟，一一类浮芥。回观壁间书，劫火烧不坏。

乃知象教雄，愈信佛力大。贾勇既忘疲，登危亦知戒。

作者简介：清浙江钱塘人，初名士奇，字绘卣，号江声。雍正元年举人，由内阁中书迁侍读，出为直隶口北道。工诗，与杭世骏、厉鹗齐名。性闲旷，山行终日不厌，人目为“烟霞水石间客”。有《江声草堂诗集》。